Enkelte hunderaser er utsatt for uforsvarlig oppdrett som gir alvorlige og livsvarige helseskader. Likevel er det ingen statlig regulering av hundeavl, som kan være en medvirkende årsak til problemene.

Torill Moseng, president i Den norske veterinærforening, er bekymret.

– Vi ser dessverre en svært sterkt økende tendens til det vi kaller for ekstremavl i Norge. Hunder avles kun frem for hvordan de ser ut, og det tas ikke hensyn til funksjon eller hvordan de har det. I Tyskland kalles det torturavl, sier hun til ABC Nyheter.

Les også : Advarer mot «valpefabrikker» i Norge: – Skyldes egoisme og grådighet

Helseplager fra en tidlig alder

– For noen av de mest utsatte rasene forventer vi en eller flere operasjoner i løpet av første året. Da er det viktig at valpekjøper forstår de økonomiske konsekvensene og risikoen som knyttes til dette, sier Moseng.

Hun legger også til at flere forsikringsselskaper ikke lenger dekker visse sykdommer til utsatte raser. Grunnen er at problemene er avlet frem av oss mennesker.

Engelsk bulldog har samme avlsproblematikk som mops. Den korte snuta gir trange luftveier og pustebesvær. Foto: Shutterstock

Hunderaser som Mops, Cavalier king charles spaniel og Bulldo er blant de mest utsatte for ekstremavl.

Samtlige har stor risiko for å oppleve alvorlige helseplager av forskjellige typer. Mops og bulldog har så korte snuter at det går på bekostning av størrelsen på luftrøret. Det betyr at de kan oppleve enormt pustebesvær.

Alle de nevnte rasene har også fått avlet frem altfor store øyne i forhold til størrelsen på hodet, og i verste fall kan øynene «poppe» ut.

Les også : Hunden min angrep, hvem tar veterinær-regningen?

Baby-lignende fjes

Mattilsynet synes trenden er bekymringsverdig.



– Hvorfor kjøper folk disse rasene når det er allmenn kjent at de har alvorlige helseplager?

– Folk er i alle sammenhenger ute etter det ekstreme, mener Torunn Knævelsrud, seksjonssjef i Mattilsynet. Foto: Mattilsynet

– Folk er i alle sammenhenger ute etter det ekstreme. Alle de rasene du nevner har til felles at de har store øyne og runde hoder, og det er noe som ligner litt på en baby. Rasene ser snille og tiltalende ut. Engelsk bulldog er kanskje litt annerledes, men er kanskje en slags macho variant av «barnehund», sier Torunn Knævelsrud, seksjonssjef i Mattilsynet.

Knævelsrud tror også rasenes størrelse gjør dem aktuelle for mange som ønsker hund i leilighet og byer. I tillegg blir rasene ofte omtalt som hunder som ikke trenger mye mosjon.

– Det burde ikke sies at de trenger lite mosjon, men at de orker lite mosjon, understreker Knævelsrud, og viser til at pustebesværet deres gjør dem mye raskere slitne enn normalt avlede hunder.

Les også : Svensk hund ble anmeldt - trodde det var en løve

– Hundeavl ikke lenger bare en hobby

Tematikken om uforsvarlig hundeavling ble på nytt aktuell da Une Bastholm (MDG) benyttet spørretimen i Stortinget denne uken til å rette kritikk mot landbruksministeren for mangel på regulering av oppdrett.

– Hundeavl er ikke lenger bare en hobby i Norge. Det har blitt butikk, og for nye hundeeiere er det fullstendig umulig å vite hvem som er seriøs. Det er helt ubegripelig, synes jeg, at regjeringen tillater at man kan tjene tusenvis av kroner på å avle fram valper for salg uten at det er regulert eller stilt krav til kunnskap, uttalte Bastholm i Stortingssalen.

Landbruksminister Bård Hoksrud (FrP) svarte ved å poengtere at det allerede finnes mye tilgjengelig informasjon for hundekjøpere på internett, hos blant annet Mattilsynet og Norsk Kennel Klubb.

Video: Se innslaget fra spørretimen på Stortinget onsdag:



Les også : Vil se nærmere på norske «valpefabrikker»

«Valpefabrikker»



NKK: Valg av oppdretter På sine nettsider lister Norsk Kennel Klub opp noen kriterier for valg av hundeoppdretter: En seriøs oppdretter vil stille mange spørsmål.



Unngå oppdrettere som:

ikke stiller spørsmål

ikke stiller krav til valpens oppvekstvilkår

ikke kan gi deg råd

ikke tillater deg å besøke dem i hjemmet

vil at valpen skal overleveres på et tilfeldig sted¨

Ikke kan vise deg foreldrene til valpene.

ikke stiller spørsmål ikke stiller krav til valpens oppvekstvilkår ikke kan gi deg råd ikke tillater deg å besøke dem i hjemmet vil at valpen skal overleveres på et tilfeldig sted¨ Ikke kan vise deg foreldrene til valpene. De aller fleste raseklubber har en valpeformidler og liste over godkjente oppdrettere.

Kilde: NKK

Uforsvarlig avl trenger ikke kun innebære uetisk oppdrett av utsatte hunderaser. Blant verstingene innenfor uforsvarlig avl, finner vi såkalte «valpefabrikker» - useriøse oppdrettere som avler et stort antall hunder uten å ta hensyn til dyrevelferd eller dyrenes helsetilstand. Dette kan forekomme blant alle raser, men de populære rasene er ofte mest utsatt for masseproduksjon.

– «Valpefabrikker» kan også virke profesjonelle, men hundeeieren må ha kunnskap til å vurdere om hvorvidt dyrene har det bra. Dersom myndighetene innfører reguleringer på dette området, blir det enklere for hundeeieren å oppdage bekymringsverdige forhold, mener Moseng i Den norske veterinærforeningen.

Hun mener at det bør opprettes et register av oppdrettere, ikke minst for å forhindre veksten av slike «valpefabrikker». Man vet ikke hvor mange det finnes i Norge i dag, eller om det er i stadig øking.

Les også : Den norske veterinærforening advarer mot å gi bein til hunder

– Snakk med veterinær i forkant

Torill Mosengs beste tips til fremtidige hundekjøpere, er å rådføre seg med en veterinær i forkant. Foto: Den norske veterinærforening

Mosengs beste tips til vordende hundeeiere er å snakke med en veterinær om hunderasen i forkant av et kjøp. Hun påpeker at oppdretter har en dobbel rolle, ettersom vedkommende også er en selger i situasjonen.

– Det er masse vitenskap rundt hva slags problemer man kan tenke seg at forskjellige typer raser får. Derfor oppfordrer vi til å snakke med veterinærer i forkant. Veterinæren kan gi deg en nøytral, kompetent mening om helseproblematikk og dyrevelferdsmessige utfordringer knyttet til den aktuelle rasen, forteller Moseng.

Ifølge Knævelsrud er det visse indikatorer som kan gi vordende hundeeiere en god pekepinn for hvorvidt en oppdretter er seriøs eller ikke.

– Det er useriøst å ikke få komme inn og se hvordan avlshundene har når du er hundekjøper. Da har oppdretteren noe å skjule.

I tillegg bør man etterse at man som hundekjøper får tilstrekkelig informasjon om hunderasen og at man ved kjøp får salgskontrakt, veterinærattest og stamtavle.